Diari Oficial de la Generalitat Valenciana


Sumari del DOGV 8367, del 23-08-2018 (2018/8062)

RESOLUCIÓ de 13 d'agost de 2018, del director general de l'Institut Valencià de la Joventut, per la qual es fa pública la convocatòria del programa Tallers d'idiomes 2018, dins la campanya Idiomes+.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8367

Data del DOGV
:   23-08-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8062


Data del document
:   13-08-2018

Organisme emissor
:   Institut Valencià de la Joventut

Tipus de document
:   Resolució

Descriptors 

:   * ajuda pública

RESOLUCIÓ de 13 d'agost de 2018, del director general de l'Institut Valencià de la Joventut, per la qual es fa pública la convocatòria del programa Tallers d'idiomes 2018, dins la campanya Idiomes+. [2018/8062]  
L'article 49.1.25 de l'Estatut d'Autonomia de la Comunitat Valenciana atribueix a la Generalitat competència exclusiva en matèria de joventut.  
La Llei 15/2017, de 10 de novembre, de la Generalitat, de polítiques integrals de joventut, té com a finalitat garantir que els i les joves puguen definir i construir el seu projecte vital, individual i col·lectiu, en igualtat d'oportunitats. Igualment, aquesta regulació persegueix garantir la participació i la coresponsabilitat de les persones joves en la presa de decisions, i fomentar al màxim els espais de trobada i de debat.  
  
En l'article 5 de la Llei 15/2017, les administracions publiques es comprometen, entre d'altres, a assegurar l'accés universal a l'educació pública, inclusiva, de qualitat i plurilingüe, tant formal com no formal, com un sistema per a combatre les desigualtats socials i generar cohesió social; fomentar, al costat de les llengües oficials a la comunitat, l'aprenentatge d'altres llengües, a més de la llengua de signes i del romaní, com a eina bàsica de comunicació entre joves de diferents orígens; i facilitar la formació de les persones professionals de joventut i de les persones que, professionalment o no, treballen amb joves, de les persones amb responsabilitats polítiques relacionades amb la joventut i les persones membres d'associacions juvenils.  
  
En virtut de tot això i en ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, confereix al director general de l'Institut Valencià de la Joventut, resolc:  
Fer pública la convocatòria del programa Tallers d'idiomes 2018, dins de la campanya Idiomes+, d'acord amb les bases de l'annex I, i els models que s'inclouen com a annexos II, III, IV, V, VI, a aquesta resolució.  
Contra la present resolució, que posa fi a la via administrativa, podrà interposar-se potestativament recurs de reposició davant del mateix òrgan que la va dictar, en el termini d'un mes comptador a partir de l'endemà de la seua publicació en el Diari Oficial de la Generalitat Valenciana (DOGV), o bé, directament, recurs contenciós administratiu davant del jutjat contenciós administratiu competent, en el termini de dos mesos comptadors a partir de l'endemà de la seua publicació en el DOGV. Tot això d'acord amb el que preveuen els articles 123 i 124 de la Llei 39/2015, de 1 d'octubre, del Procediment Administratiu Comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que les persones interessades puguen interposar-hi qualsevol altre recurs que consideren oportú.  
  
València, 13 d'agost de 2018.- El director general de l'Institut Valencià de la Joventut: Jesús Martí Nadal.  
  
  
ANNEX I  
Bases de la convocatòria del programa Tallers d'idiomes   
en anglés 2018, dins la campanya Idiomes   
1. Objecte de la convocatòria  
A través d'aquesta convocatòria l'Institut Valencià de la Joventut ofereix places en el programa Tallers d'idiomes en anglés 2018.  
Es tracta de caps de setmana d'immersió lingüística en anglés als albergs de l'IVAJ, dirigits a joves, professionals de joventut, i professors de primària i de secundària en actiu. Amb aquesta activitat es pretén reforçar l'aprenentatge pràctic i oral de l'anglés.  
  
2. Serveis que s'hi ofereixen  
2.1. 15 hores lectives de classes d'anglés en grups de, com a màxim, 14 participants.  
2.2. Activitats lúdiques en anglés.  
2.3. Allotjament en albergs juvenils de l'IVAJ.  
2.4. Alimentació en règim de pensió completa, que inclou desdejuni, dinar i sopar.  
2.5. Professorat titulat i especialitzat en l'ensenyament de l'idioma.  
  
2.6. Material necessari per a l'exercici de l'activitat.  
2.7. Assegurança d'assitència en viatges.  
2.8. En finalitzar el programa s'expedirà un certificat d'assistència, sempre que s'haja participat en un 80 %, com a mínim, de l'activitat.  
  
  
3. Participants i requisits  
Podran participar en aquesta convocatòria les persones que reunisquen els requisit següents:  
3.1. En tots els casos, ser residents a la Comunitat Valenciana.  
3.2. Modalitat A: són tallers dirigits a joves que tinguen complits 18 anys el primer dia de l'activitat i que no superen els 30 anys.  
  
3.3. Modalitat B: en aquests tallers podran inscriure-s'hi les persones que pertanyen al col·lectiu de professionals de la joventut, que ho acreditaran mitjançant una nòmina o certificat d'empresa o amb alguna de les titulacions, certificacions o diplomes que recullen els annexos I i II del Decret 86/2015, de 5 de juny, del Consell; i el professorat de primària i de secundària, que ho acreditarà mitjançant una nòmina recent.  
3.4. Nivell intermedi i/o superior d'anglés, que s'acreditarà mitjançant la realització d'un test de nivell en línia.  
  
4. Preinscripció i sorteig  
4.1. Les persones interessades podran presentar la seua preinscripció a partir de les 09.00 hores del 27 d'agost fins al 7 de setembre de 2018, inclusivament, entrant en el web de l'IVAJ, a través dels formularis següents:  
Modalitat A: https://survs.com/survey/qu2dpxt21m  
Modalitat B: https://survs.com/survey/3v8qujx5gs  
La preinscripció serà única i en el cas de fer més d'una sol·licitud, només es considerarà vàlida la registrada en últim lloc.  
  
5. Adjudicació de places  
5.1. Totes les sol·licituds de preinscripcions fetes en el termini indicat s'ordenaran per data i hora d'entrada, en una llista única. Tot seguit es farà pública la llista de les sol·licituds rebudes, amb el número d'ordre assignat, a les seus de l'IVAJ a Alacant, rambla de Méndez Núñez, 41, 03264 Alacant; a Castelló, carrer dels Orfebres Santalínea, 2, 12194 Castelló de la Plana, i a València, carrer de l'Hospital, 11, 46818 València, i també en el web de l'IVAJ http://www.ivaj.gva.es/va/talleres-de-idiomas, i s'obrirà un període de 10 dies hàbils per a presentar qualsevol al·legació. Les al·legacions s'entendran resoltes amb la publicació de la llista definitiva.  
5.2. El 26 de setembre es celebrarà un sorteig, posat cas què hi hagen més sol·licituds que nombre de places, que determinarà la sol·licitud a partir de la qual s'iniciarà l'adjudicació de les places. En el termini màxim de tres dies es publicarà la relació ordenada de les persones interessades, amb la plaça adjudicada en el sorteig.  
5.3. A partir de l'endemà de l'esmentada publicació començarà la formalització, de conformitat amb la base 8 de la present resolució.  
  
  
6. Llista d'espera  
6.1. Amb les persones que no hagen obtingut plaça s'establirà una llista de reserva, a fi d'assignar les places que, si escau, hagen resultat vacants.  
  
7. Formalització de l'adjudicació i documentació  
7.1. La formalització de la plaça es farà a través de la presentació de la documentació requerida, i també la justificació del pagament.  
7.2. El mitjà per a tramitar la formalització serà a través de l'adreça electrónica: tallersidiomes\_ljjc@sxy.gh.  
7.3. La documentació a presentar serà:  
a) La sol·licitud en l'imprés normalitzat, annex II, emplenada i signada per la persona participant.  
b) En el cas d'inscriure's en la modalitat B, la documentació ressenyada en l'apartat 3.3.  
c) La documentació justificativa del dret a gaudir dels descomptes o bonificacions especificats en la base 9, si no s'autoritza la consulta de dades, i en el seu cas, la documentació indicada en l'apartat 9.5.  
  
d) Justificant del pagament de les quotes indicades en l'annex III, en el número de compte que s'indique.  
  
8. Termini de formalització de sol·licituds  
8.1. Les persones amb adjudicació mitjançant el sorteig podran formalitzar les sol·licituds des de l'endemà de la publicació de la llista definitiva que resulte del sorteig fins al dia 8 d'octubre. En cas de no realitzar-la, es considerarà que han desistit de la seua sol·licitud, després de la resolució prèvia que es dictarà en els termes que preveu l'article 21 de la Llei 39/2015, d'1 d'octubre, del procediment administratiu comú de les administracions públiques.  
8.2. Posat cas que queden places lliures, es tornarà a obrir un nou període d'inscripció i formalització per a la resta de les persones interessades que no hagen fet cap sol·licitud o que no hagen obtingut cap plaça en el procediment anterior.  
  
9. Tarifes i bonificacions  
9.1. Les tarifes estan indicades en la relació de tallers de l'annex III.  
  
9.2. Sobre les dites tarifes, s'aplicaran els descomptes o bonificacions següents:  
a) Per ser titular del Carnet Jove, un 10 % de la tarifa general.  
b) Per ser titular d'un carnet de família nombrosa de categoria general, un 20 %.  
c) Per ser titular d'un carnet de família nombrosa de categoria especial, un 50 %.  
d) Per ser titular d'un carnet de família monoparental de categoria general, un 20 %.  
e) Per ser titular d'un carnet de família monoparental de categoria especial, un 50 %.  
f) Per ser una família acollidora, un 20 %.  
g) Per ser víctimes de violència de gènere, un 50 %.  
9.3. Les persones que sol·liciten alguna bonificació prevista en el 9.2 hauran d'assenyalar la seua condició socioeconòmica en el formulari II.  
9.4. Per tal d'acreditar les condicions indicades en les lletres b, c, d, i e de l'apartat 9.2 podran autoritzar l'IVAJ a consultar les dades.  
9.5. Per tal d'acreditar la condició indicada en les lletres f i g de l'apartat 9.2 podran fer-ho mitjançant qualsevol dels mitjans de prova que preveu la normativa autonòmica.  
9.6. Els descomptes o bonificacions no són acumulables.  
  
10. Renúncies i terminis  
10.1. Renúncies  
a) La renúncia de la plaça no implicarà la devolució de la quota abonada, tret dels casos que preveu la base 10.2.b, i es farà sempre per escrit, utilitzant el model de renúncia de l'annex IV.  
b) El mitjà per tramitar la renúncia serà preferentment a través dels registres de les seus de l'IVAJ a Alacant, rambla de Méndez Núñez, 41, 03283 Alacant; a Castelló, carrer dels Orfebres Santalínea, 2, 12499 Castelló de la Plana, i a València, carrer de l'Hospital, 11, 46780 València, o en qualsevol dels llocs que estableix l'article 16.4 de la Llei 39/2015 de l'1 d'octubre del procediment administratiu comú de les administracions públiques.  
10.2. Terminis i penalitzacions  
a) Posat cas que un participant no es presente a l'alberg a l'hora prevista, sense haver-ne sol·licitat prèviament l'anul·lació, no tindrà cap dret a la devolució de la quota abonada, llevat dels casos de força major degudament justificats, que s'indiquen a continuació.  
b) L'IVAJ procedirà a la devolució del 80 % de la quota quan, per causa sobrevinguda posterior a la formalització de l'adjudicació i no imputable a la persona interessada, no utilitze el servei i ho acredite mitjançant document fefaent. A tal efecte, es consideraran o s'assimilaran a causa no imputable a la persona interessada els supòsits següents:  
  
Malaltia que li impedisca l'assistència a l'activitat, degudament justificada mitjançant un certificat mèdic oficial, degudament emplenat i signat, o un informe hospitalari.  
Malaltia o mort d'un familiar fins al segon grau de consanguinitat o afinitat, degudament justificada mitjançant un certificat mèdic oficial degudament emplenat i signat.  
c) En el cas de suspensió d'alguna activitat, l'IVAJ oferirà a les persones participants una plaça en un altre taller similar o la devolució íntegra de la quota.  
d) La sol·licitud de devolució es farà sempre per escrit, utilitzant el model de l'annex V.  
  
11. Possibilitat de variació del programa  
11.1. L'IVAJ es reserva el dret de modificar el programa i d'adaptar-lo a la demanda o a l'interés públic.  
  
12. Acceptació de les bases  
12.1. La participació en la present convocatòria implica l'acceptació de les bases que la regulen.